གཉིས། མཚན་ཉིད་དང་། དབྱེ་བའོ། །དང་པོ་ནི་ཆོས་གང་ཞིག་ཕྱོགས་གཅིག་ཏུ་སྡུད་པའོ། །གཉིས་པ་ལ་གཉིས་ཏེ། རྫས་གཅིག་པ་ཕྱོགས་གཅིག་ཏུ་སྡུད་པ་དང་། རྫས་ཐ་དད་པ་ཕྱོགས་གཅིག་ཏུ་སྡུད་པའོ། །དང་པོ་ནི་འདུས་བྱས་ཐམས་ཅད་མི་རྟག་པ་ལྟ་བུའོ། །གཉིས་པ་ནི། འདུས་བྱས་དང་འདུས་མ་བྱས་གཉིས་ཀའང་བདག་མེད་པ་ལྟ་བུའོ། །དེ་དག་ནི་སྔར་གྱི་གཞི་བསྡུ་བ་ཉིད་ཕྱོགས་གཅིག་ཏུ་སྡུད་པས་ན་གཞི་གཅིག་ཏུ་བསྡུ་བ་ཞེས་བྱའོ། །གཞི་གཅིག་ཏུ་བསྡུ་བ་བསྟན་ཟིན་ཏོ།། །།སྤྱི་དོན་བདུན་པ་གཞི་མཐུན་པར་བསྡུ་བ་ལ་གཉིས། མཚན་ཉིད་དང་། དབྱེ་བའོ། །དང་པོ་ནི། ཆོས་ཐ་དད་དངོས་པོ་གཅིག་ཏུ་སྦྱོར་བའོ། །དབྱེ་ན་གཉིས། ཁྱད་པར་དང་། ཁྱད་པར་ཅན་དངོས་པོ་གཅིག་ཏུ་སྦྱོར་བ་དང་། ཁྱད་པར་གྱི་ལྡོག་པ་ཉིད་དངོས་པོ་གཅིག་ཏུ་སྦྱོར་བའོ། །དང་པོ་ནི། དཔེར་ན་ཁྱད་པར་སྔོན་པོ་ཡིན་ལ། ཁྱད་པར་ཅན་ཨུཏྤལ་ཡིན་པས་གཉིས་ཀ་ལ་ཡང་ཨུཏྤལ་ཞེས་བརྗོད་པ་བཞིན་ནོ། །གཉིས་པ་ནི་སྔོ་བ་དང་རྩུབ་པ་ལ་སོགས་པའི་ཁྱད་པར་ལ་ཡང་སྔོན་པོ་ཨུཏྤལ་ཞེས་བརྗོད་པ་བཞིན་ནོ། །དེ་དག་ནི་ཆོས་ཐ་དད་པའི་དངོས་པོ་གཅིག་ཏུ་སྒྲ་སྦྱོར་བའི་སྐབས་སུ་འཇུག་པ་ཡིན་ནོ། །འདི་ལ་ཁ་ཅིག་ནི་གཞི་གཅིག་ཏུ་བསྡུ་བ་ཉིད་ཀྱི་ཁོངས་སུ་སྡུད་པར་མངོན་ནོ། །གཞི་མཐུན་པར་བསྡུ་བ་བསྟན་ཟིན་ཏོ།། །།སྤྱི་དོན་བརྒྱད་པ་དེའི་སྐྱེས་བུ་བསྡུ་བ་ལ་གཉིས། མཚན་ཉིད་དང་། དབྱེ་བའོ། །དང་པོ་ནི་ཆོས་ཐ་དད་པ་སྦྱར་བའི་སྒྲའོ། །དེ་ལ་ཐ་དད་པ་ནི་གཉིས་ཏེ། རྫས་ཐ་དད་པ་དང་། ལྡོག་པ་ཐ་དད་པའོ། །དང་པོ་ནི་བུམ་པ་དང་སྣམ་བུ་ལ་བུམ་སྣམ་ཞེས་སྦྱོར་བ་ལྟ་བུའོ། །གཉིས་པ་ནི། ཨུཏྤལ་དང་སྔོན་པོ་ལ་ཨུཏྤལ་སྔོན་པོ་ཞེས་སྦྱོར་བ་ལྟ་བུའོ། །སྤྱི་དོན་གཉིས་པ་དབྱེ་ན་གསུམ་སྟེ། བྱེད་པའི་ཚིག་དེའི་སྐྱེས་བུ། ལས་འཛིན་པ་དེའི་སྐྱེས་བུ། བ་གཉིས་པ་དེའི་སྐྱེས་བུའོ། །དང་པོ་ལ་གཉིས་ཏེ། བྱེད་པའི་ཚུལ་དང་། དགག་པའི་ཚུལ་ལོ། །དང་པོ་ནི་བྱེད་པའི་ཚིག་བརྒྱད་ལས། བོད་པ་སྤངས་པས་ཚིག་བདུན་ཏེ། དང་པོ་དོན་ཙམ་གྱི་ཚིག ལས་ཀྱི་ཚིག བྱེད་པའི་ཚིག དགོས་ཆེད་ཀྱི་ཚིག རྒྱུའི་ཚིག འབྲེལ་པའི་ཚིག གཞིའི་ཚིག་གོ །བརྒྱད་པ་བོད་པ་ནི་འདིར་སྦྱར་དུ་མེད་དོ། །དེ་དག་རྒྱས་པར་མ་སྤྲོས་སོ། །གཉིས་པ་དགག་པའི་ཚུལ་ལ་གཉིས། དགག་པ་གཉིས་ཀྱི་མཚན་ཉིད་དང་། དེས་སྒྲ་ཇི་ལྟར་སྦྱོར་བའི་ཚུལ་ལོ། །དང་པོ་ལ་གཉིས། མེད་དགག་དང་། མ་ཡིན་དགག་གོ །དེ་རེ་རེ་ལའང་མཚན་ཉིད་དང་དབྱེ་བ་གཉིས་གཉིས་སོ། །དེ་ལ་མེད་དགག་གི་མཚན་ཉིད་ནི། ཆོས་གཅིག་བཀག་པས་ཆོས་གཞན་མི་འཕེན་པའོ། །དབྱེ་ན་གཉིས་ཏེ། མེད་པའི་དབྱེ་བ་དང་། བཀག་པའི་དབྱེ་བའོ། །དང་པོ་ལ་གཉིས་ཏེ། སྔ་ནས་མེད་པ་དང་། ཞིག་ནས་མེད་པའོ། །དང་པོ་ནི་གྲུབ་མ་མྱོང་བས་མེད་པ་སྟེ། ཡུལ་ན་རྒྱལ་པོ་མེད་པ་ལྟ་བུའོ། །གཉིས་པ་ནི་རྒྱལ་པོ་ཤི་ནས་མེད་པ་ལྟ་བུའོ། །གཉིས་པ་བཀག་པའི་དབྱེ་བ་ལ་གཉིས། རྫས་མཐའ་དག་བཀག་པ་དང་། ལྡོག་པ་ཕྱོགས་གཅིག་བཀག་པའོ། །དང་པོ་ནི་ནམ་མཁའ་ལ་མེ་ཏོག་མེད་ཅེས་པ་ལྟ་བུའོ། །གཉིས་པ་ནི་མེ་ཏོག་ལ་གེ་སར་མེད་ཅེས་པ་ལྟ་བུའོ། །མེད་དགག་དེ་དག་མཚན་ཉིད་མི་མཐུན་པ་མེད་མོད་ཀྱང་། ཡུལ་དུས་ཀྱིས་ཕྱེ་ན་རྣམ་གྲངས་བཅུ་གཅིག་ཏུ་འགྱུར་རོ། །གཉིས་པ་མ་ཡིན་དགག་གི་མཚན་ཉིད་ནི། །ཆོས་གཞན་བཀག་པས་འཕེན་པའོ། །དབྱེ་ན་གཉིས་ཏེ། གཅིག་བཀག་གཅིག་གི་ལྡོག་པར་འགྱུར་བའི་མ་ཡིན་དགག་དང་། གཅིག་བཀག་གཅིག་གི་ལྡོག་པར་མ་ངེས་པ་མ་ཡིན་དགག་གོ །དང་པོ་ནི་ཀུན་རྫོབ་མ་ཡིན་ཞེས་པས་དོན་དམ་པའི་ལྡོག་པ་མ་གྲུབ་པ་ལྟ་བུའོ། །གཉིས་པ་ནི་བུམ་པ་མ་ཡིན་ཞེས་བཀག་ཀྱང་སྣམ་བུའི་ལྡོག་པ་མི་འགྲུབ་པ་བཞིན་ནོ། །མ་ཡིན་དགག་དེ་དག་མཚན་ཉིད་མི་མཐུན་པས་ཕྱེ་ན་རྣམ་གྲངས་བཅུ་བཞིར་འགྱུར་རོ། །དོན་གཉིས་པ་དེས་སྒྲ་ཇི་ལྟར་སྦྱོར་བའི་ཚུལ་ནི། ཚིག་དགག་པ་དེ་དག་དང་ལྡན་པས་ཚིག་སྡུད་པ་ན། གཟུགས་དང་མི་ལྡན་པ་ལ་གཟུགས་མེད་དམ། གཟུགས་མ་ཡིན་པ་ལ་གཟུགས་མིན་ཅེས་སྦྱོར་ཏེ། དེ་དག་ལ་དགག་པའི་བསྡུ་བ་ཞེས་བྱའོ། །སྤྱི་དོན་གཉིས་པ་ལས་འཛིན་པ་བསྡུ་བ་ལ་གསུམ་སྟེ། དེ་ཉིད་དང་གཞན་དུ་བརྗོད་དུ་མེད་པའི་ཚིག་སྦྱོར་དང་། འདྲ་བའི་སྦྱོར་བ་དང་། རང་གི་བྱེ་བྲག་སྦྱོར་བའོ། །དང་པོ་ནི་བསྒྱུར་བའི་གནས་ཀྱིས་ཕྱེ་ན་མུ་བཞིར་འགྱུར་ཏེ། རྫས་དང་ལྡོག་པ་གཉིས་ཀ་དེ་ཉིད་དུ་བརྗོད་དུ་མེད་པ་དང་། རྫས་དང་ལྡོག་པ་ལ་གཉིས་ཀ་གཞན་དུ་བརྗོད་དུ་མེད་པ་དང་། རྫས་དེ་ཉིད་དུ་བརྗོད་དུ་མེད་ལ་ལྡོག་པ་གཞན་དུ་བརྗོད་དུ་མེད་པ་དང་། ལྡོག་པ་དེ་ཉིད་དུ་བརྗོད་དུ་མེད་ལ་རྫས་གཞན་དུ་བརྗོད་དུ་མེད་པ་སྟེ་བཞིའོ། །དང་པོ་ནི་དངོས་པོ་ཐ་དད་པ་སྟེ། བུམ་པ་དང་སྣམ་བུ་ལྟ་བུའོ། །གཉིས་པ་ནི་ཁྱད་པར་གཏན་མེད་པ་སྟེ། མར་མེའི་གསལ་བ་དང་། མར་མེ་གསལ་བ་ཉིད་ལྟ་བུའོ། །གསུམ་པ་ནི་ངོ་བོ་ཐ་དད་ལྡོག་པ་གཅིག་པ་སྟེ་ཨུཏྤལ་དང་། བཻ་ཌཱུརྻའི་སྔོན་པོ་ལྟ་བུའོ། །བཞི་པ་ནི་ངོ་བོ་གཅིག་ལྡོག་པ་ཐ་དད་པ་སྟེ་ཨུཏྤལ་དང་། དེའི་སྔོན་པོ་ལྟ་བུའོ། །དང་པོ་གཉིས་པ་ནི། མུ་བཞིར་འགྱུར་བའི་ཚུལ་ལས་སྒྲ་གཅིག་ལ་སྦྱོར་བའི་ཚུལ་ནི་མ་ཡིན་ནོ། །འདི་དག་ལ་མི་མཁས་པ་དག་བྱེ་བྲག་མ་ཕྱེད་པར་དེ་ཉིད་དང་གཞན་དུ་བརྗོད་དུ་མེད་ཅེས་ཟེར་བ་ནི། བཞད་གད་ཀྱི་གནས་སོ། །དོན་གཉིས་པ་འདྲ་བའི་སྦྱོར་བ་ལ་གཉིས་ཏེ། རྫས་ཀུན་གྱི་བདག་ཉིད་འདྲ་བ་དང་། ལྡོག་པ་ཕྱོགས་གཅིག་འདྲ་བའོ། །དང་པོ་ནི་ཡུལ་དུས་ཀྱིས་ཁྱད་པར་དུ་བྱ་དགོས་ཏེ། ལའི་མེ་དང་། ཚང་མང་གི་མེ་ལྟ་བུའོ། །གཉིས་པ་ནི་སྐྱེས་བུ་མཛེས་པ་ལ་ལྷའམ། བྲམ་ཟེའི་བུ་ལ་མེ་ཞེས་བརྗོད་པ་ལྟ་བུའོ། །དོན་གསུམ་པ་གཉིས་ཀྱི་བྱེ་བྲག་སྦྱོར་བ་ནི། ཆོས་གང་ཞིག་ལ་མཚན་ཉིད་འཇོག་པའི་སྒྲ་སྦྱོར་བ་ན་འཇུག་པ་སྟེ། དཔེར་ན་མེ་ལ་ཚ་རྩུབ་བམ། ཆུ་རླན་ཞིང་གཤེར་བ་ཞེས་བྱ་བ་ལ་སོགས་པའོ། །སྤྱི་དོན་གསུམ་པ་བ་གཉིས་པའི་བསྡུ་བ་ལ་གཉིས། མཚན་ཉིད་དང་། དབྱེ་བའོ། །དང་པོ་ནི་མཚམས་སྦྱོར་གང་ལ་བསྡུས་པའི་དོན་དང་། རྣམ་གྲངས་ཡོད་པ་སྟེ། དཔེར་ན་ལྔ་ཞེས་པའི་གྲངས་དང་། ཕུང་པོ་ཞེས་སྦྱར་ན་ཕུང་པོ་ལྔ་ཞེས་ཡོད་པའི་ཚིག་སྟོན་པ་ནི། རྐྱེན་དང་ལྡན་ན་བ་གཉིས་པར་འགྱུར་རོ། །དབྱེ་ན་གཉིས་ཏེ། གཅིག་ཏུ་སྦྱོར་བའི་བ་དང་། ཐ་དད་དུ་སྦྱོར་བའི་བའོ། །དང་པོ་དྲུག་གྲོང་ལྟ་བུའོ། །གཉིས་པ་ནི་གྲོང་དྲུག་ལྟ་བུ་སྟེ། དེ་གཉིས་ཁྱབ་པ་སྐབས་ཀྱིས་བརྩིའོ། །དེའི་སྐྱེས་བུའི་བསྡུ་བ་བསྟན་ཟིན་ཏོ།། །།སྤྱི་དོན་དགུ་པ་ཟླས་དབྱེ་བ་གཉིས། མཚན་ཉིད་དང་། དབྱེ་བའོ། །དང་པོ་ནི་ཐ་དད་པར་གོ་བར་བྱེད་པའི་ཚིག་སྦྱོར་བའོ། །དབྱེ་ན་གཉིས་ཏེ། ཟླས་དབྱེ་བའི་བསྡུ་བ་དང་། ཟླས་དབྱེ་བའོ། །དང་པོ་ལ་གསུམ། འདས་མ་ཐག་སྡུད་པའི་སྦྱོར་བའི་སྦྱོར་བའོ། །ཤུགས་ལས་དོན་གཞན་སྡུད་པ་དང་། ལན་གྲངས་གཞན་ལ་སྡུད་པའོ། །དང་པོ་ནི་སྔོན་དེ་བཞིན་གཤེགས་པ་དབང་པོ་ཏོག་ཅེས་བྱ་བར་གྱུར་བ་དེ་གཞན་ཡིན་པར་སེམས་ན་དེ་དེ་ལྟར་མི་བལྟ་སྟེ་ཞེས་པ་ལྟ་བུ་དང་། ས་དང་། ཆུ་དང་། མེ་ནི་འབྱུང་བ་ཞེས་དེའི་སྒྲས་འདས་མ་ཐག་སྡུད་པ་ལྟ་བུའོ། །དེའང་གནས་སྐབས་ཀྱིས་ཕྱེ་ན་དོན་འདས་མ་ཐག་པ་དང་། ཚིག་འདས་མ་ཐག་སྡུད་པ་གཉིས་སུ་འགྱུར་རོ། །དོན་གཉིས་པ་ནི། །གཟུགས་སྟོང་པའོ། །གཞན་རྣམས་ཀྱང་ངོ་ཞེས་པ་ལྟ་བུ་སྟེ། ཀྱང་ངོའི་སྒྲས་གཞན་ཕུང་པོ་སྡུད་པ་ལྟ་བུའོ། །གསུམ་པ་ནི། ལྷས་བྱིན་ལ་དམག་བརྒྱ་སྟེ། མཆོད་སྦྱིན་ལའང་དེ་ཙམ་མོ་ཞེས་པ་ལྟ་བུའོ། །སྤྱི་དོན་གཉིས་པ་ཟླས་དབྱེ་བ་ལ་གཉིས། ཟླས་དབྱེ་བ་དང་། ཟླ་དང་དབྱེ་བའོ། །དང་པོ་ནི་ཕའི་ཟླས་མའམ། འདུས་བྱས་ཀྱི་ཟླས་འདུས་མ་བྱས་འབྱེད་པ་ལྟ་བུའོ། །གཉིས་པ་ནི་གཟུགས་དང་། སྒྲ་དང་། དྲི་ཞེས་བྱ་བ་ལ་སོགས་པ་གཟུགས་ཀྱི་ཕུང་པོའི་བྱེ་བྲག་འབྱེད་པ་ལྟ་བུ་སྟེ། རང་གིས་སྤྲོས་ལ་ཤེས་པར་བྱའོ། །ཟླས་དབྱེ་བ་བསྟན་ཟིན་ཏོ།། །།སྤྱི་དོན་བཅུ་པ་ཕྱོགས་ཙམ་སྟོན་པའི་སྦྱོར་བ་ལ་གཉིས་ཏེ། མཚན་ཉིད་དང་། དབྱེ་བའོ། །དང་པོ་ནི། གཞན་སེལ་ཞིང་རང་གི་ཚད་མི་འཛིན་པའོ། །དབྱེ་ན་གཉིས། རྫས་གཞན་སེལ་བ་དང་། ལྡོག་པ་སེལ་བའོ། །དང་པོ་ནི་སེམས་ཙམ་ལྟ་བུ། གཉིས་པ་ནི་ཤིང་འབྲས་རང་ངམ། ཤིང་རེ་རེ་ལྟ་བུའོ། །ཕྱོགས་ཙམ་སྟོན་པའི་སྦྱོར་བ་བསྟན་ཟིན་ཏོ། །མདོར་བསྡུས་པའི་ཚུལ་གྱིས་ཚིག་སྡུད་པའི་སྦྱོར་བ་མཐའ་དག་ཀྱང་བསྟན་ཟིན་ཏོ།། །།ད་ནི་སྤྱི་དོན་གཉིས་པ་ཚིག་གི་ཕྲད་སྟོན་ཏོ། །དེ་ལ་གཉིས། མཚན་ཉིད་དང་། དབྱེ་བའོ། །དང་པོ་ནི། རང་ལ་དོན་མེད་ཅིང་དོན་ལྡན་གསལ་བར་བྱེད་པ་སྟེ། དཔེར་ན་ཟངས་གཉིས་སྦྱོར་བར་བྱེད་པའི་ཚ་ལ་ལྟ་བུའོ། །དབྱེ་ན་གཉིས། ངོ་བོའི་སྒོ་ནས་དབྱེ་བ་དང་། ལས་ཀྱི་སྒོ་ནས་དབྱེ་བའོ། །དང་པོ་ལ་གཉིས། ཕྲད་རྐྱང་པ་དང་། དེ་ཚོགས་པའོ། །དང་པོ་ནི། དང་དང་། ནི་དང་། ཏེ་ལ་སོགས་པའོ། །གཉིས་པ་ཚོགས་པའི་ཕྲད་ནི། འོན་ཏེ་ན་ཞེས་པའམ། གལ་ཏེ་ན་ཞེས་བྱ་བ་ལ་སོགས་པའོ། །དེའང་དབྱེ་ན་གཉིས་ཏེ། གཉིས་ཀའི་ཆ་ལྡན་དང་། ཕན་ཚུན་ཟིལ་གྱིས་གནོན་པའོ། །དང་པོ་ནི་དམིགས་འཛིན་མི་བྱེད་པ་དང་བྱེད་པ་གཉིས་ཕྲད་གཅིག་ལ་སྦྱོར་བ་སྟེ། དཔེར་ན་གལ་ཏེ་ཞེས་པ་ནི་དམིགས་ཀྱིས་མི་འཛིན་པའི་ཕྲད་དོ། །དེ་ལྟ་ན་ཞེས་པ་ནི་དམིགས་ཀྱིས་འཛིན་པའི་ཕྲད་དོ། །དེ་གཉིས་སྒྲ་གཅིག་ཏུ་སྦྱར་ན། གལ་ཏེ་དེ་ལྟར་ན་ཞེས་བྱ་བར་འགྲོ་ལ། །དེ་ཚིག་སྡུད་པའི་གནས་ཀྱི་སྒྲས་བསྡུས་ན། གལ་ཏེ་ན་ཞེས་བྱ་བའི་སྒྲ་འབྱུང་ལ། དེ་ནི་དོན་སྔ་མ་ལས་ཕྱི་མ་ཡོད་པར་སྟོན་པ་སྟེ། དཔེར་ན་སྦྲུམ་མ་ལས་ཁྱེའུ་བཙའ་ལ། གལ་ཏེ་བུ་མོ་བཙའ་བ་ཡང་སྲིད་དུ་ཞེས་པ་ལྟ་བུའོ། །གཉིས་པ་ཕན་ཚུན་ཟིལ་གྱིས་གནོན་པ་ལ་གཉིས། སྔ་མས་ཕྱི་མ་ཟིལ་གྱིས་གནོན་པ་དང་། ཕྱི་མས་སྔ་མ་ཟིལ་གྱིས་གནོན་པའོ། །དེ་དག་གི་གནས་སྐབས་ཀྱིས་སྦྱར་ལ་ཤེས་པར་བྱའོ། །སྤྱི་དོན་གཉིས་པ་ལས་ཀྱི་སྒོ་ནས་དབྱེ་ན་བཞི་སྟེ། འབྱེད་པར་བྱེད་པའི་མཚམས་སྦྱོར་དང་། སྡུད་པར་བྱེད་པའི་མཚམས་སྦྱོར་དང་། རྫོགས་པར་བྱེད་པའི་མཚམས་སྦྱོར་དང་། རྩོམ་པར་བྱེད་པའི་མཚམས་སྦྱོར་དང་། དེ་དག་ཀྱང་འབྱེད་པར་བྱེད་པ་དང་རྫོགས་པར་བྱེད་པ་གཉིས་ངོ་བོ་གཅིག་གནས་སྐབས་ཀྱིས་ཐ་དད་དོ། །སྡུད་པར་བྱེད་པ་དང་རྩོམ་པར་བྱེད་པ་གཉིས་ཀྱང་ངོ་བོ་གཅིག་གནས་སྐབས་ཀྱིས་ཐ་དད་དོ། །དེས་ན་མདོར་བསྡུ་ན་མཚམས་སྦྱོར་ཐམས་ཅད་གཉིས་སུ་འདུའོ། །དེའང་འབྱེད་པ་དང་རྫོགས་པར་བྱེད་པ་ནི། འོ་དང་། ནོ་དང་། སོ་ལ་སོགས་པའོ། །སྡུད་པ་དང་། རྩོམ་པར་བྱེད་པོ་ནི། ཀྱང་དང་། ཡང་དང་། ད་ནི་ལ་སོགས་པའོ། །ཡང་ཡི་གེ་གཅིག་ལ་སྐབས་ཀྱིས་དུ་མར་འགྱུར་བའང་ཡོད་དེ། དཔེར་ན། དང་ལྟ་བུ་སྐབས་ཁ་ཅིག་ཏུ་འབྱེད་པར་འགྲོ་ལ། ཁ་ཅིག་ཏུ་སྡུད་པར་འགྲོ་བ་ལྟ་བུའོ། །དེ་ཡང་སྐབས་ཀྱི་ཤུགས་ཀྱིས་བརྩིས་ལ་ཤེས་པར་བྱའོ། །ཕྲད་ཀྱི་འཇུག་པ་བསྟན་ཟིན་ཏེ། མདོར་བསྡུས་པའི་ཚུལ་གྱིས་ཚིག་གི་ཚོགས་མ་ལུས་པ་བསྟན་ཟིན་ཏོ། །འདིར་ནི་ཁོ་བོས་མདོར་བསྡུས་པ་ཙམ་ཞིག་བསྟན་པར་ཟད་དེ། འདི་དག་ལ་མཚན་ཉིད་དང་། འགལ་སྤང་དང་། དེ་དག་གི་སྒྲ་ཇི་ལྟར་སྦྱོར་བ་ལ་སོགས་པའི་ཚུལ་རྣམས་ཁོ་བོས་སྔར་སྦྱར་བའི་སྒྲའི་བསྟན་བཅོས་ཤེས་རབ་འཕྲོ་བ་ལས་ཤེས་པར་བྱའོ། །འོན་ཀྱང་འདི་ཉིད་ཀྱིས་ཀྱང་མ་འདུས་པ་མེད་པས་འདི་ཉིད་ལ་བློ་ལེགས་པར་སྦྱང་བར་བྱའོ། །གྲགས་པ་རྒྱལ་མཚན་དྲི་མེད་གསུང་ཟེར་གྱིས། །ཕྱེ་བས་རབ་རྒྱས་བློ་ཡི་པདྨོ་ལས། །བྱུང་བའི་བདག་ཚིག་རོ་བརྒྱ་ལྡན་པ་ཡི། །སྦྲང་རྩི་འདི་ནི་ཁྱེད་ཀྱི་མགྲིན་པར་ཕྱིན། །གཞུང་འདི་གང་གིས་ཐོག་མར་བཀོད་པ་ཡི། །རྒྱལ་བའི་སྲས་ཀྱིས་དགོངས་པས་བློ་གསལ་བ། །ཤཱཀྱའི་དགེ་བསྙེན་ཀུན་དགའ་རྒྱལ་མཚན་གྱིས། །ཉི་ཤུ་རྩ་གཉིས་ལོན་ཚེ་སྦྱར་བ་ཡིན། །དེང་སང་དུས་ན་ལོ་གྲངས་རྒན་གྱུར་ན། །བླུན་པོ་རྣམས་ཀྱང་གཙུག་ཏོར་ཇི་བཞིན་ཏེ། །ཤེས་རབ་རྒྱ་མཚོའི་ངོས་ལྟར་ཡངས་པ་ཡང་། །གཞོན་ནུར་གྱུར་ན་ཚད་མར་འཛིན་པ་དཀོན། །འོན་ཀྱང་བློ་གསལ་དམ་པའི་གྲོགས་ཁྱོད་ཀྱིས། །གསོལ་བ་འདེབས་པའི་ཚིག་འབྲུ་ཡང་དང་ཡང་། །གསལ་བར་ཐོས་ནས་ཉུང་ལ་མང་བ་ཡི། །གཞུང་དོན་འདི་ནི་མཁས་པའི་མདུན་དུ་བསྙད། །ཚིག་སྦྱོར་ཙམ་ཡང་ལེགས་པར་མི་ཤེས་པར། །ང་ནི་སྨྲ་བའི་སེང་གེ་ཡིན་སྙམ་དུ། །རློམ་པའི་སྐྱེ་བོས་གངས་ཅན་མཐའ་དག་ཀུན། །ཡོངས་སུ་ཁྱབ་པར་ཁོ་བོས་གསལ་བར་མཐོང་། །གང་གིས་འདི་དོན་ཕྱོགས་ཙམ་རྟོགས་གྱུར་ནའང་། །མཁས་པ་རྣམས་ཀྱི་སྙེམས་པ་འཕྲོག་བྱེད་ན། །ལེགས་པར་བརྟགས་ཏེ་སྒྲ་དོན་རྣམ་ཕྱེ་ན། །འཇིག་རྟེན་ན་ནི་འགྲན་ཟླ་མེད་པར་འགྱུར། །ཚོགས་པ་གསུམ་ལྡན་དྲི་མ་མེད་པའི་ཚིག །རྣམ་པར་ཕྱེ་ལས་གང་ཞིག་བྱུང་བ་ཡི། །དགེ་བས་བདག་རྒྱུད་རྣམ་པར་གསལ་མཛེས་པ། །དེས་ན་འགྲོ་ཀུན་འཇམ་པའི་དབྱངས་གྱུར་ཅིག། །།གཏི་མུག་དགྲ་ལས་རྒྱལ་ཕྱིར་འཁོན། །དགེ་ལེགས་ཡོན་ཏན་བསྐྱེད་ཕྱིར་ས། །སྡིག་པའི་དྲི་མ་སྤངས་ཕྱིར་སྐྱ། །རིགས་གནས་མཚན་ཉིད་འདི་དག་ཡིན། །ཞེས་བྱ་བར་རྟོགས་པར་བྱའོ། །སྒྲ་ལ་འཇུག་པ་ཞེས་བྱ་བའི་རྣམ་པར་བཤད་པ་ཐ་སྙད་ལ་ཞུགས་པའི་བློ་གྲོས་དང་ལྡན་པ་འཁོན་ཇོ་སྲས་ཀུན་དགའ་རྒྱལ་མཚན་གྱིས་ཉེ་བར་སྦྱར་བ་འདི་ཡོངས་སུ་རྫོགས་སོ།། །། ༈ གུ་རུས་དཔར་རྩ་སྤེལ་བའོ།།